
Τρίτη, 1 Σεπτεμβρίου 2026

ΔΕΛΤΙΟ ΤΥΠΟΥ

Θάνατοι λουόμενων στα Νέα Στύρα και στη Ρόδο – Εντοπισμός 43 αλλοδαπών και σύλληψη του διακινητή τους στη Γαύδο – Σύλληψη Πλοιάρχου Ε/Γ-Δ/Ρ πλοίου στη Λευκάδα – Σύλληψη ημεδαπού ναυτικού στη Σύρο – Διακομιδές ασθενών


Τις πρωινές ώρες σήμερα, ενημερώθηκε η Λιμενική Αρχή των Νέων Στύρων για την ανάσυρση ενός 79χρονου ημεδαπού, χωρίς τις αισθήσεις του, από τη θαλάσσια περιοχή της παραλίας «ΠΛΑΖ» Νέων Στύρων. Ο 79χρονος διεκομίσθη με ασθενοφόρο όχημα του ΕΚΑΒ στο Γενικό Νοσοκομείο Καρύστου «ΔΙΟΚΛΕΙΟΝ», όπου διαπιστώθηκε ο θάνατός του. Από το Α’ Λιμενικό Τμήμα Νέων Στύρων του Λιμεναρχείου Καρύστου που διενεργεί την προανάκριση, παραγγέλθηκε η διενέργεια νεκροψίας - νεκροτομής στην Ιατροδικαστική Υπηρεσία Αθηνών.

*****

Τις μεσημβρινές ώρες σήμερα, ενημερώθηκε η Λιμενική Αρχή της Ρόδου, για την ανάσυρση ενός 69χρονου αλλοδαπού (υπηκόου Ολλανδίας), χωρίς τις αισθήσεις του, από τη θαλάσσια περιοχή της παραλίας «ΙΑΛΥΣΟΥ» Ρόδου. Ο 69χρονος διεκομίσθη με ασθενοφόρο όχημα του ΕΚΑΒ στο Γενικό Νοσοκομείο Ρόδου, όπου διαπιστώθηκε ο θάνατός του. Από το κεντρικό Λιμεναρχείο Ρόδου που διενεργεί την προανάκριση, παραγγέλθηκε η διενέργεια νεκροψίας - νεκροτομής και τοξικολογικών εξετάσεων. 

*****

[bookmark: _GoBack]Τις πρωινές ώρες σήμερα, η Λιμενική Αρχή της Γαύδου εντόπισε και περισυνέλεξε 43 αλλοδαπούς (42 άνδρες και 1 γυναίκα) στην περιοχή «ΚΑΜΑΡΕΛΕΣ» Γαύδου με ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και τη συνδρομή δύο ιδιωτικών σκαφών. Οι αλλοδαποί οδηγήθηκαν αρχικά σε χώρο προσωρινής φιλοξενίας του Δήμου Γαύδου και από εκεί μεταφέρθηκαν με ΠΛΣ στο λιμάνι της Χώρας Σφακίων. Ακολούθως, οδηγήθηκαν σε προσωρινό χώρο φιλοξενίας στην Αγυιά Χανίων. Από το Κεντρικό Λιμεναρχείο Χανίων που διενεργεί την προανάκριση, συνελήφθη ένας 14χρονος αλλοδαπός (υπήκοος Ν. Σουδάν) εξ’ αυτών για παράβαση του άρθρου του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση», του Ν.5275/2026 «Προώθηση πολιτικών νόμιμης μετανάστευσης» και άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. 

*****
Τις πρωινές ώρες σήμερα, απαγορεύτηκε ο απόπλους ενός επιβατηγού-δρομολογιακού (Ε/Γ-Δ/Ρ) πλοίου από το ΤΚΕΠ Λευκάδας κατόπιν διενέργειας έκτακτης επιθεώρησης και των παρατηρήσεων που προέκυψαν. Επιπλέον στελέχη της Λιμενικής Αρχής της Λευκάδας προέβησαν στη σύλληψη του 56χρονου ημεδαπού Πλοιάρχου, για παράβαση του άρθρου292 του Π.Κ. «Παρακώλυση συγκοινωνιών». Από το Λιμεναρχείο Λευκάδας απαγορεύτηκε ο απόπλους του πλοίου, μέχρι την προσκόμιση βεβαιωτικού αξιοπλοΐας από τον παρακολουθούντα το πλοίο νηογνώμονα. 

*****
Τις μεσημβρινές ώρες χθες, στελέχη της Λιμενικής Αρχής της Σύρου προέβησαν στην σύλληψη ενός46χρονου ημεδαπού για παράβαση του άρθρου 216 του Π.Κ. «Πλαστογραφία». Συγκεκριμένα, ο 46χρονος κατείχε και επέδειξε πλαστά πιστοποιητικά – αποδεικτικά ναυτικής ικανότητας, με σκοπό να ναυτολογηθεί ως Κυβερνήτης σε ρυμουλκό (Ρ/Κ) σκάφος. Προανάκριση διενεργείται από το Λιμεναρχείο Σύρου.

*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-38χρονου, από το λιμάνι των Ωρεών Ευβοίας στο λιμάνι Γλύφας Φθιώτιδας, με Περιπολικό σκάφος Λ.Σ.-ΕΛ.ΑΚΤ.,
-50χρονης, από το λιμάνι της Μυκόνου στο λιμάνι της Σύρου, με το Ε/Π-Τ/Ρ «ΔΗΛΟΣ ΕΞΠΡΕΣ» Ν. Π. 10032,
-33χρονης, από το λιμάνι της Δονούσας στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙΙ» Ν.Ν. 62, 
-42χρονου, από το λιμάνι του Πισαετού Ιθάκης στο λιμάνι της Σάμης Κεφαλληνίας, με Περιπολικό σκάφος Λ.Σ.-ΕΛ.ΑΚΤ. και
-83χρονης, από το λιμάνι της Σκιάθου στο λιμάνι της Αγίας Κυριακής Μαγνησίας, με το Ι/Δ-Α/Ψ «ΑΘΩΣ» Ν. Σπετσών 323.

